Stokvel - Jou Geld | Solidariteit WêreldJou Geld | Solidariteit Wêreld
Tuis › Artikels › Stokvel
Deur die eeue het mense verskeie maniere gebruik om geld te spaar vir spesifieke doeleindes. Note onder jou matras bêre was eens op 'n tyd 'n heel veilige en aanvaarbare spaarplan.
Een van die huidige en gewildste spaarstelsels is die stokvel, of gooi-gooi. In basiese terme gooi almal hulle bydraes in die selfde pot sodat elkeen voordeel kan trek. 'n Meer formele beskrywing is dat 'n groep mense met 'n gemeenskaplike band 'n groepspaarskema vorm, waar hulle mekaar dan ondersteun vir die bereiking van spesifieke doelwitte. Daar word 'n deurlopende kapitaalpoel gevorm deur maandelikse bydraes deur lede. 'n Stokvel word dus vir 'n spesifieke rede begin. Die lede van die stokvel deel 'n gemeenskaplike doelwit, byvoorbeeld Desemberkruideniersware, 'n troue, of belegging in eiendom of die aandelemark.
Die stokvel is nie oorspronklik Suid-Afrikaans nie. Die eerste stokvel wat in Suid-Afrika aangeteken is, was 'n begrafnisskema van 1932. Volgens huidige beramings deur die Nasionale Stokvel Vereniging van Suid-Afrika (Nasasa) is daar 810 000 stokvelle, met byna 40% van Suid-Afrika se volwasse bevolking wat aan 'n stokvel behoort. Hierdie lede dra elke jaar gesamentlik na raming R50 miljard tot hul stokvelle by.
Nou hoe gemaak as jy 'n stokvel wil begin? Jy sal eers vriende en familie moet ompraat om dit saam met jou te doen. Maak seker dat jy betroubare individue nader. 'n Stokvel kan uit vyf lede, of selfs 'n 100 lede bestaan. Hou 'n aanvanklike vergadering waar julle ooreenkom oor die doelwit, die aantal lede en hoeveel elkeen elke maand sal bydra.
Daarna kan julle begin dink aan name vir julle stokvel en julle grondwet opstel. Maak seker dat die stokvelgrondwet die volgende bepaal:
Hoe gereeld en op watter manier geld elke maand ingesamel moet word
Wanneer, waar en hoe gereeld julle sal vergader
Hoe die geld belê sal word
Onder watter omstandighede onttrekkings gemaak mag word
Die proses indien 'n nuwe lid besluit om by die klub aan te sluit
Wat gebeur as 'n lid versuim om bydraes te maak of besluit om die stokvel te verlaat?
Wat gebeur as 'n lid sterf?
Daar bestaan verskeie tipes stokvelklubs
Rotasiestokvelklubs is die mees basiese vorm van stokvel, waar lede weekliks, tweeweekliks of maandeliks 'n vaste bedrag geld bydra tot 'n gemeenskaplike poel. Lede sal die enkelbedrag op 'n rotasiegrondslag ontvang en dit staan ​​hulle vry om die geld vir enige doel te gebruik. Sulke bydraes word gewoonlik in kontant gemaak, maar verskeie groepe begin fondse in lede se bankrekeninge deponeer. Indien julle dus 10 lede is wat elkeen maandeliks R1 000 tot die stokvel bydra, sal elkeen wanneer dit sy beurt is R9 000 ontvang. Jy sal nege maande bydra tot ander se trekkings, en die tiende maand sal die geld na jou toe kom. Julle sal dan uitwerk wie wanneer gaan trek.
Kruidenierswarestokvelle: In hierdie tipe stokvel dra lede tipies 'n vaste bedrag geld by tot die aankoop van kruideniersware aan die einde van die jaar. Hulle sal dan όf saam by die groot maat koop όf hulle spaargeld apart spandeer.
In spaarklubs dra lede gereeld 'n vaste bedrag geld by tot 'n gemeenskaplike poel en elke lid ontvang 'n enkelbedrag gelykstaande aan hul maandelikse bydrae aan die einde van die siklus, gewoonlik jaarliks.
Begrafnisverenigings verskaf 'n informele maar betroubare vorm van versekering om lede en hul gesinne te help met die koste van begrafnisse.
Beleggingsklubs word gestig met die oog op toegang tot geleenthede wat met hul saamgevoegde fondse groei. Dit kan wees in die vorm van rente uit 'n bankrekening, die aankoop van aandele of die stigting van of deelname aan 'n sakeonderneming. Die tydperk waarvoor die geld in die belegging gehou word, verskil van groep tot groep.
Sosiale klubs poel fondse om sosiale aktiwiteite te reël. Hierdie vermaak kan óf by elke vergadering van die groep plaasvind, óf die groep kan gereeld spaar vir minder gereelde sosiale aktiwiteite.
'n Leningstokvel spaar geld in 'n poel, en gebruik dit om geld aan lede en sublede te leen. Hierdie stokvelle vra gewoonlik hoë rentekoerse vir die volhoubaarheid en winsgewendheid van die groep se bedryfsmodel.
'n Stokvel kan ook mettertyd verander. Terwyl sommige groepe dieselfde modus operandi handhaaf, ontwikkel ander sodat nuwe funksies ingesluit word namate die band tussen lede versterk word.
Verskeie banke in Suid-Afrika het spesiale stokvelrekeninge, waar jy geld kan deponeer, koste kan vermy, rente kan ontvang, en selfs soms koepons vir afslag op kruideniersware kan kry.
Die grootste voordeel van 'n stokvel is dat dit 'n gemeenskapsinisiatief is, waar mense saam spaar, mekaar ondersteun, en mekaar kan help om wel elke maand geld weg te sit. Kan spaar dan nou enigsins lekkerder as dit wees?
Fairbridges Wertheim Becker Attorneys: https://www.fwbattorneys.co.za/stokvels-a-mechanism-of-informal-social-security/